ക്രിസ്റ്റ്യാനോ..ഇതാണ് തിരിച്ചുവരവ്!! റൊണാള്ഡോയുടെ തിരിച്ചുവരവ് ആഘോഷമാക്കി മാഞ്ചസ്റ്റര് യുണൈറ്റഡ് മാഞ്ചസ്റ്റര് യുണൈറ്റഡും ആരാധകരും സ്വപ്ന ലോകത്താകും. ക്രിസ്റ്റ്യാനോ റൊണാള്ഡോയുടെ 12 വര്ഷത്തിനു ശേഷമുള്ള തിരിച്ചുവരവ് റൊണാള്ഡോയും യുണൈറ്റഡും ആഘോഷമാക്കി എന്ന് തന്നെ പറയാം. റൊണാള്ഡോയുടെ ഇരട്ട ഗോളുകളുടെ ബലത്തില് മാഞ്ചസ്റ്റര് യുണൈറ്റഡ് ന്യൂകാസിലിനെ 41ന് ഇന്ന് പരാജയപ്പെടുത്തി. വിജയത്തോടെ മാഞ്ചസ്റ്റര് യുണൈറ്റഡ് ലീഗ് ടേബിളില് ഒന്നാമതും എത്തി. തീര്ത്തും ഡിഫന്സില് ഊന്നിയാണ് ന്യൂകാസില് ഇന്ന് മത്സരം ആരംഭിച്ചത്. അതുകൊണ്ട് തന്നെ അവസരങ്ങള് സൃഷ്ടിക്കാന് മാഞ്ചസ്റ്റര് യുണൈറ്റഡ് തുടക്കത്തില് പ്രയാസപ്പെട്ടു. ബ്രൂണോ മൈതാനത്തിന്റെ പകുതിക്ക് വെച്ച് എടുത്ത ഒരു ഷോട്ടായിരുന്നു യുണൈറ്റഡിന്റെ ആദ്യത്തെ മികച്ച അവസരം. ഗോള് കീപ്പറെ ആ ഷോട്ട് ഒന്ന് ഞെട്ടിച്ചു എങ്കിലും ബാറിന് മുകളിലൂടെ പുറത്തേക്ക് പോയി. പന്ത് കൈവശം വെച്ച് കളിച്ച യുണൈറ്റഡ് പതിയെ അവസരങ്ങള് സൃഷ്ടിച്ചു തുടങ്ങി. ബ്രൂണോയുടെ ഒരു ക്രോസ് ഡൈവ് ചെയ്ത ഗ്രീന്വുഡിന്റെ ബൂട്ടുകള്ക്ക് എത്തിയില്ല. ആദ്യ പകുതിയുടെ അവസാന നിമിഷം ആണ് എവരും കാത്തു നിന്ന നിമിഷം എത്തിയത്. റൊണാള്ഡോയുടെ ഗോള്. വലതു വിങ്ങില് നിന്ന് ഗ്രീന്വുഡ് തൊടുത്ത ഷോട്ട് കയ്യില് ഒതുക്കാന് ന്യൂകാസില് കീപ്പര് വുഡ്മാനായില്ല, ആ പന്ത് ഒഴിഞ്ഞു കിടക്കുന്ന വലയിലേക്ക് തട്ടിയിട്ടു കൊണ്ട് റൊണാള്ഡോ തന്റെ തിരിച്ചുവരവ് അറിയിച്ചു. ഗോളുമായി ഒരു മടങ്ങി വരവ്. രണ്ടാം പകുതി മയത്തില് തുടങ്ങിയ മാഞ്ചസ്റ്റര് യുണൈറ്റഡിന് അധികം വൈകാതെ ന്യൂകാസില് പ്രഹരമേറ്റു. 56ആം മിനുട്ടില് മഗ്വയര് മൈതാന മധ്യത്തില് വെച്ച് ഒരു ടാക്കിളില് പരാജയപ്പെട്ടപ്പോള് ന്യൂകാസില് എതുര്മുഖത്തേക്ക് കുതിച്ചു. യുണൈറ്റഡ് ഡിഫന്സില് ഒറ്റയ്ക്ക് നില്ക്കുക ആയിരുന്ന വരാനെയെയും മറികടന്ന അവര് സമനില കണ്ടെത്തി. മക്സിമിന്റെ പാസില് നിന്ന് മക്വിലോ ആണ് ന്യൂകാസിലിനെ ഒപ്പം എത്തിച്ചത്. പക്ഷെ യുണൈറ്റഡ് പതറിയില്ല. റൊണാള്ഡോ ഉണ്ട് എന്ന മാഞ്ചസ്റ്റര് യുണൈറ്റഡ് ധൈര്യം മിനുട്ടുകള്ക്ക് അകം ഫലം കണ്ടു. 62ആം മിനുട്ടില് ലൂക് ഷോ മികച്ച റണ്ണിന് ഒടുവില് റൊണാള്ഡോക്ക് പാസ് നല്കി. റൊണാള്ഡോ തന്റെ ഇടം കാലു കൊണ്ട് പന്ത് വലയില് എത്തിച്ച് സ്റ്റെഫോര്ഡ് എന്ഡിനു മുന്നില് നൃത്തം വെച്ചു. സ്കോര് 21 67ആം മിനുട്ടില് ന്യൂകാസില് വീണ്ടും സമനിലക്ക് അടുത്ത് എത്തി. ഇത്തവണ ജോലിങ്ടന്റെ ഷോട്ട് ഡി ഹിയ കരുത്തുറ്റ കൈകളോടെ സേവ് ചെയ്തു. റൊണാള്ഡോയുടെ തിരിച്ചുവരവില് ഏവരും തല്ക്കാലം മറന്ന ബ്രൂണോയുടെ ഷോ ആയിരുന്നു അടുത്തത്. 80ആം മിനുട്ടില് പോഗ്ബയുടെ പാസ് സ്വീകരിച്ച് പെനാള്ട്ടി ബോക്സിന് പുറത്ത് നിന്ന് ഗംഭീര സ്ട്രൈക്കിലൂടെ ബ്രൂണോ യുണൈറ്റഡിന്റെ മൂന്നാം ഗോള് നേടി. താരത്തിന്റെ സീസണിലെ നാലാം ഗോളും പോഗ്ബയുടെ സീസണിലെ ആറാം അസിസ്റ്റുമായിരുന്നു ഇത്. ഈ ഗോളോടെ യുണൈറ്റഡ് വിജയം ഉറപ്പായി. എന്നിട്ടും യുണൈറ്റഡ് നിര്ത്തിയില്ല. ഇഞ്ച്വറി ടൈമില് ലിംഗാര്ഡിലൂടെ യുണൈറ്റഡ് നാലാം ഗോളും നേടി. ഇത്തവണയും പോഗ്ബയുടെ അസിസ്റ്റ്. മാര്ഷ്യലിന്റെ ഡമ്മിയും ഗോളില് പ്രധാനമായി. പോഗ്ബയ്ക്ക് ഇതോടെ ഏഴ് അസിസ്റ്റുകളായി. ഈ വിജയത്തോടെ മാഞ്ചസ്റ്റര് യുണൈറ്റഡിന് ലീഗില് നാലു മത്സരങ്ങളില് നിന്ന് 10 പോയിന്റായി. ന്യൂകാസില് അവരുടെ ആദ്യ വിജയത്തിനായി കാത്തിരിക്കുകയാണ്.